Sêso di chei che cuant che a jentrin intune Ostarie si fasin simpri puartâ il listin e dopo vêlu cjalât par vincj minûts a cjolin un spritz o un cafè? Ve chi che us contentìn! Chi sot o podês cjatâ la nestre ufiarte, simpri in vie di inzornament.
E dut al presit di un clic.
CONTIS CURTIS - Al è il nestri prodot di ponte, come che e dîs la nestre insegne. Ae nestre clientele, o cirìn di ufrî contis di ogni gjenar, sperant di vê une stagjon cun vins di cualitât. De bande nestre o stin atents a servî il vin a une temperadure juste e, dant un voli ae grafie, intune tace nete. Dutis lis contis curtis si cjatin fracant "Contis" inte liste des etichetis.
PASSETIMPS LETERARIS - In cheste sezion o cirìn di straviâsi doprant la marilenghe e la leteradure. Par cumò, il passetimp che il nestri garzon al à pensât e je la "Conte Misteriose", un toc di leteradure curte tirât fûr di une opare e di un autôr innomenâts, che ducj chei che a passin pe Ostarie a puedin cirî di induvinâ disintlu intai coments. Dopo une setemane, il nestri Garzon nus pandarà la soluzion da la conte, lassantnus ancje une piçule schede al rivuart.
LENGHE FURLANE - La sezion su la lenghe furlane e larà indevant di chê tacade inte Ostarie viere. Ducj a puedin cjoli lis pirulis par lei par furlan, ufiartis dal nestri Camarîr. E une volte finît cun chês, o vin za tal cjâf altris pirulis... Lis podês cjatâ dutis fracant su la etichete "Lenghe Furlane".
GNOVIS - Come ogni buine Ostarie, o sin un puest dulà che si pandin lis "Gnovis" dal paîs. Jessint che il nestri paîs al è fat di contis curtis e, in gjenerâl, di leteradure, se o vignìn a savê di gnovis che a interessin chescj argoments, us es contarìn.
PARTIDIS DI DISCORS
- Si sa... si va in Ostarie par bevi un tai, sigûr, ma di spes si va ancje par fâ une cjacarade cun chel che al capite sotman in chel moment. O cirarìn, doprant ancje il nestri leam cu La Patrie dal Friûl
, di stiçâ cualchi dibatit, o ancje dome cualchi cjacarade. No si sa mai che, jenfri une peraule e chê altre, la int e bevi cualchi tai di plui. Par lei e cjacarâ, al baste lâ a cirî la etichete "Partidis di Discors
".
ISPIRAZIONS - Us plasarès scrivi une conte di pueste par nô, ma no savês ben di cuâl argoment? Nuie pôre! Ogni tant o pensarìn nô a dâus la ispirazion. Us stiçarìn cuntun articul che al fronti cualchi teme peât aes festivitâts o a aniversaris di particolars events storics. Par voaltris podarès jessi une ocasion par tirâ fûr l'estri, par nô la pussibilitât di vê cualchi conte juste al moment just. Chestis propuestis di scriture a finissaran sot la etichete "Ispirazions".
OSTARIE VIERE - No si sin dismenteâts che prin o vevin la Ostarie intun altri puest. Ma siìche o sin ancjemò parons ancje di chel, nissun nus cor daûr par fânus trasmudâ. Cussì, al sucedarà che o cjolarìn cualchi conte de Viere Ostarie, che magari e je plasude une vore, e la riproponarìn di ca. No vin la pretese di tirâ di ca dutis lis contis, ma une ogni tant, nus fasarès plasê.
FORESCJ IN OSTARIE - Ogni tant o provìn a invidâ cualchi autôr preseât, che nol scrîf par furlan, a regalânus une conte, o un estrat dai siei lavôrs, par viodilu voltât in marilenghe. Inte Ostarie viere o vevin tacât cun autôrs che, in cualchi maniere, a jerin peâts ae nestre regjon. Cumò nus plasarès lâ indevant cul esperiment, cirint di cognossi e fâsi cognossi. Chescj autôrs ju vin clamâts "Forescj in Ostarie".
CEMÛT SI DISIAL? - Rubriche di peraulis, tignude cence regolaritât dal Ostîr, cjapant cualchi peraule taliane che magari no ducj a san cemût che si dîs par furlan, e magari ancje il contrari.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn